ทุนสำรองประเทศเพิ่ม 700 ล้านเหรียญสหรัฐ
ธปท.เผยทุนสำรองประเทศเพิ่ม 700 ล้านเหรียญสหรัฐ มาอยู่ที่ระดับ 1.573 แสนล้านเหรียญสหรัฐ คาดธปท.เริ่มเข้าดูแลไม่ให้เงินบาทแข็งค่าขึ้นเร็ว
23 ม.ค. 2558

ธปท.เผยทุนสำรองประเทศเพิ่ม 700 ล้านเหรียญสหรัฐ มาอยู่ที่ระดับ 1.573 แสนล้านเหรียญสหรัฐ คาดธปท.เริ่มเข้าดูแลไม่ให้เงินบาทแข็งค่าขึ้นเร็ว
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 16 ม.ค.ที่ผ่านมา อยู่ที่ระดับ 1.573 แสนล้านเหรียญสหรัฐ หรือ ประมาณ 5.139 ล้านล้านบาท เพิ่มขึ้น 700 ล้านเหรียญสหรัฐ หรือประมาณ 2.28 หมื่นล้านบาท หากคิดอัตราแลกเปลี่ยนในปัจจุบันที่ระดับ 32.60 บาท/เหรียญสหรัฐ จากสัปดาห์ก่อนหน้าทุนสำรองประเทศอยู่ที่ระดับ 1.566 แสนล้านเหรียญสหรัฐ หรือประมาณ 5.147 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.25 หมื่นล้านเหรียญสหรัฐ ลดลง 500 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.30 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบัน ซึ่งรวมทุนสำรองฯและ Forward แล้ว อยู่ที่ระดับ 1.798 แสนล้านเหรียญสหรัฐ
ด้านนักค้าเงินธนาคารพาณิชย์ คาดว่า ทุนสำรองที่เพิ่มขึ้นต่อเนื่องในช่วง 2 สัปดาห์ที่ผ่านมานั้น น่าจะเป็นเพราะธปท.มีการเริ่มเข้าซื้อเงินเหรียญสหรัฐเข้าเก็บสะสมในทุนสำรอง เพื่อดูแลไม่ให้เงินบาทเคลื่อนไหวแข็งค่ามากกว่าสกุลอื่นๆในภูมิภาคมากนัก เพราะจะทำให้สินค้าส่งออกไทยเสียเปรียบเพื่อนบ้านได้ อย่างไรก็ดี ยังเป็นการดูแลเพียงเล็กน้อยเพราะธปท.ต้องการให้เงินบาทเคลื่อนไหวตามกลไกตลาดมากที่สุด เพราะอยากจะลดภารการขาดทุนสะสมของธปท.ด้วยเช่นกัน.
   สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. อยู่ที่ระดับ 1.506 ล้านล้านบาท เพิ่มขึ้นเล็กน้อยจากสัปดาห์ก่อนหน้าที่ 1.494 ล้านล้านบาท โดยปริมาณเงินในระบบยังมีเพียงพอต่อความต้องการใช้จ่ายในระบบเศรษฐกิจไทย